EuroVelo

EuroVelo – Europos dviračių takų tinklas, kurį plėtoja Europos dviratininkų federacija (, ECF). Tinklas skirtas dviračių turizmui ir apima dvylika ilgų dviračių trasų, kertančių visą Europą. Bendras planuojamas jo maršrutų ilgis – 63 505 km, iš jo trečdalis – specialūs dviračių takai. EuroVelo yra dalis pasaulinio Žaliųjų kelių () tinklo, kurio pavyzdys – JAV Rytų pakrantės žaliasis kelias (East Coast Greenway).

Tinklas 
EuroVelo dviračių takų tinklo tikslas – propaguoti sveiką gyvenimo būdą, pažintinį turizmą, bendravimą tarp tautų. Pagrindiniai principai – dviračių takai turi būti atskirti nuo bendro transporto srauto, būti saugūs dviratininkams, o tuo pačiu ir važiuojantiems automobiliais bei pėstiesiems. Kas 10-12 km įrengiamos poilsio aikštelės su tualetais ir kita trumpalaikiam poilsiui būtina įranga, pažintiniam turizmui įdomiose vietovėse – ilgalaikio poilsio aikštelės, kempingai, turistinės bazės.

EuroVelo dviračių takų tinklas susideda iš daugelio vietinių dviračių takų, nutiestų jau anksčiau ir skirtų vietiniam turizmui bei specialiai pagal vieningą schemą tiesiamų ir planuojamų nutiesti dviračių takų, todėl atskirų trasų atkarpų parengtis dviračių turizmui skirtinga. EuroVelo kūrimo Europos Sąjunga nefinansuoja, iš dalies jis kuriamas remiant dviračių turizmu suinteresuotoms nacionalinėms valstybėms ir savivaldybėms. Dažnai pritaikomos nebenaudojamo siaurojo geležinkelio sankasos, paprastai einančios vaizdingomis vietovėmis. Prie EuroVelo dviračių takų tinklo paprastai šliejasi kitos vietinės dviračių turizmo trasos.
Dviračių takai žymimi specialiais ženklais, kuriuos numato nacionalinės kelių eismo taisyklės.

Šiaurės – pietų trasos
 EV 1 – Atlanto trasa: Nordkapas – Sagresas 8 186 km
 EV 3 – Piligrimų trasa: Trondheimas – Santjago de Kompostela 5 122 km
 EV 5 – Via Romea Francigena: Londonas– Roma – Brindizis 3 900 km
 EV 7 – Vidurio Europos trasa: Nordkapas – Malta 6 000 km
 EV 9 – Gintaro kelias Baltijos jūra – Adrijos jūra: Gdanskas – Pula 1 930 km
 EV 11 – Rytų Europos trasa: Nordkapas – Atėnai 5 964 km
Vakarų – rytų trasos
 EV 2 – Sostinių trasa: Golvėjus– Maskva (dalis eina Europos dviračių trasa R1) 5 500 km
 EV 4 – Roskofas – Kijevas: 4 000 km
 EV 6 – Upių trasa Atlanto vandenynas – Juodoji jūra: Nantas – Konstanca 3 653 km
 EV 8 – Viduržemio jūros trasa: Kadisas – Atėnai 5 388 km
Žiedinės trasos
 EV 10 – Hanzos žiedas: aplink Baltijos jūrą: 7 930 km
 EV 12 – Šiaurės jūros žiedas: 5 932 km

EuroVelo trasos

EuroVelo trasos Lietuvoje 
Į EuroVelo tinklą integruotos arba tiesiamos specialios dviračių trasos:
 EV10 Neringos dviračių takas: Nida – Smiltynė
 EV10 Gintarinis pajūris: Klaipėda – Latvijos siena
 ‎Pamario dviračių trasa: Klaipėda – Rusnė
 EV11 Rytų Lietuvos trasa: Lazdijai – Druskininkai – Vilnius – Ignalina – Zarasai

Nuorodos 
 EuroVelo svetainė

Dviračių keliai
Turistinės trasos